Куэд щызэхэухуэна
«Адыгэхэр» шэрджэс щэнхабзэ фондым къызэригъэпэща «Эклектика времен» сурэт конкурсыр ирагъэжьащ.
Зэпеуэм и мурадыр адыгэхэм я щэнхабзэ хъугъуэфIыгъуэхэр хъумэнырщ, хэIущIыIу щIынырщ. «Эклектика времен»-м гъэщIэгъуэну хэлъыр нобэрей гъащIэмрэ пасэ зэманымрэ зэрыщызэхэухуэнарщ.
Зэхьэзэхуэм хагъэхьэнур зи гугъу тщIы темэр къыщыIэтауэ езыхэм трахыжа сурэтхэрщ. Интернетым къраха сурэтхэм хэплъэнукъым. Зэпеуэм ирагъэхьыну лэжьыгъэхэм бжыгъэ пыухыкIа яIэкъым.
«Адыгэхэр» фондым и зэпеуэм ухэтын папщIэ, мы форумым http://fond-adygi.ru/forum зыщебгъэтхыу уи лэжьыгъэхэр ебгъэхьын хуейщ. КъыкIэлъыкIуэу, livejournal, fasebook, twitter, vkontakte, instagramm социальнэ сайтхэм языхэзым ущиIэ напэкIуэцIым мы зэпеуэр зэрекIуэкIым теухуа хъыбарыр Iэмал имыIэу итын хуейщ.
Зи лэжьыгъэхэр нэхъыфIу къалъытэ цIыхуитхум къагъэхьахэм къэпщытакIуэхэр хэплъэжынурэ, саугъэт нэхъыщхьэу ятыну ipod плеерыр зыхуэфащэр къыхахынущ.
2011 гъэм къызэрагъэпэща «Адыгэхэр» фондым зэманым екIу, мыхьэнэ зиIэ икIи гъэщIэгъуэн проект зыбжанэ иригъэкIуэкIащ, лъэпкъым и щэнхабзэ хъугъуэфIыгъуэхэр хъумэным теухуауэ. Апхуэдэщ, псалъэм папщIэ, Москва щекIуэкIа «Оттенки черкесского» гъэлъэгъуэныгъэр.
ПЩЫГЪУЭШ Iэсият.
